2. ปัจจัยความเสี่ยง

2.1 ความเสี่ยงจากการพึ่งพิงลูกค้า

-   ความเสี่ยงจากการพึ่งพิงกลุ่มลูกค้าภาครัฐ

เนื่องจากกลุ่มลูกค้าภาครัฐที่สำคัญของบริษัทฯ และบริษัทย่อย ได้แก่
หน่วยงานการไฟฟ้าของทางภาครัฐ เช่น การไฟฟ้าส่วนภูมิภาค การไฟฟ้านครหลวง
และการไฟฟ้าฝ่ายผลิตแห่งประเทศไทย โดยกลุ่มลูกค้าภาครัฐมีสัดส่วนรายได้ประมาณร้อยละ 9
ของรายได้จากการจำหน่ายสินค้ารวมของบริษัทฯ และบริษัทย่อย ของปี 2555 ทั้งนี้
รายได้จากการจำหน่ายสินค้าให้แก่ลูกค้ากลุ่มนี้จะขึ้นอยู่กับงบประมาณด้านไฟฟ้าจากทางภาครัฐ
ซึ่งหากภาครัฐมีการเปลี่ยนแปลงนโยบายการลงทุนด้านไฟฟ้า หรือหากบริษัทฯ
ไม่ได้รับการคัดเลือกในการประมูล อาจส่งผลให้บริษัทฯ ต้องสูญเสียรายได้จากกลุ่มลูกค้านี้

การลงทุนด้านไฟฟ้า ถือเป็นการลงทุนด้านสาธารณูปโภคพื้นฐานที่มีการขยายตัวอย่างต่อเนื่อง
ซึ่งในภาวะที่เศรษฐกิจมีการขยายตัวภาครัฐมีความจำเป็นที่ต้องขยายระบบสาธารณูโภคพื้นฐานเพื่อรองรับการเจริญเติบโตของประเทศ
และการเพิ่มขึ้นของจำนวนประชากรและครัวเรือน ในทางตรงกันข้าม ในภาวะที่เศรษฐกิจชะลอตัว
ภาครัฐมักใช้โครงการลงทุนในสาธารณูปโภคพื้นฐานเป็นกลไกในการกระตุ้นการฟื้นตัวของเศรษฐกิจ
จึงกล่าวได้ว่าความเสี่ยงที่อาจจะเกิดขึ้นจากการเปลี่ยนแปลงนโยบายการลงทุนด้านไฟฟ้าของภาครัฐ
มีอยู่ในระดับที่ค่อนข้างต่ำ ในส่วนของการประมูลโครงการต่าง ๆ ของภาครัฐนั้น
ด้วยลักษณะของภาครัฐ จะมีการแบ่งการประมูลแยกเป็นกลุ่มสินค้า ทั้งนี้
ด้วยลักษณะของสินค้าที่มีความหลากหลายของกลุ่มบริษัทฯ
อีกทั้งยังได้รับการยอมรับทางด้านคุณภาพตามมาตรฐาน ISO สมอ. รวมทั้ง
ได้รับการทดสอบจากสถาบันการทดสอบทั้งในประเทศและต่างประเทศ
และสินค้าในบางกลุ่มผลิตภัณฑ์ของบริษัทฯ
ได้รับการจดทะเบียนผลิตภัณฑ์จากสำนักงานมาตรฐานผลิตภัณฑ์ อุตสาหกรรม (มอก.)
เพื่อสนับสนุนในการจำหน่ายให้แก่หน่วยงานราชการและรัฐวิสาหกิจ ทำให้โอกาสที่บริษัทฯ
จะไม่ได้รับคัดเลือกในการประมูลทุกประเภทและทุกครั้งถือได้ว่าอยู่ในระดับต่ำเช่นกัน

-   ความเสี่ยงจากการพึ่งพิงลูกค้ารายใหญ่

ในปี 2555 บริษัทฯ มีการจำหน่ายสินค้าให้แก่การไฟฟ้าส่วนภูมิภาคในพื้นที่ต่าง ๆ รวมประมาณ 180
แห่ง ทั่วประเทศ เป็นจำนวน 609.38 ล้านบาท หรือคิดเป็นสัดส่วนร้อยละ 13.53
ของรายได้จากการขายตามงบการเงินรวมของบริษัทฯ

ทั้งนี้ ลูกค้ารายใหญ่ของบริษัทฯ
เป็นลูกค้าประจำที่มีการติดต่อซื้อขายมาเป็นระยะเวลานานและมีความสัมพันธ์ที่ดีต่อกันอย่างต่อเนื่อง
และด้วยการรักษาคุณภาพมาตรฐานของสินค้าและการให้บริการของบริษัทฯ มากว่า 30 ปี
ทำให้บริษัทฯ เชื่อมั่นว่าจะยังคงได้รับความไว้วางใจจากลูกค้าอย่างต่อเนื่อง อย่างไรก็ตาม บริษัทฯ
ได้มีนโยบายในการลดความเสี่ยงจากการพึ่งพิงลูกค้ารายใดรายหนึ่งในแต่ละกลุ่มลูกค้า
โดยการขยายลูกค้าใหม่อย่างต่อเนื่อง เพื่อกระจายฐานลูกค้าของบริษัทฯ
และยังเป็นการสร้างโอกาสทางธุรกิจเพิ่มเติมในการที่จะพัฒนาสินค้าใหม่อีกด้วย

-   ความเสี่ยงจากการพึ่งพิงรายได้จากการจำหน่ายสินค้าให้แก่ประเทศสหภาพพม่า

ในรอบปี 2555 ที่ผ่านมาบริษัทฯ
มียอดขายจากธุรกิจจัดจำหน่ายอุปกรณ์ให้แก่ลูกค้าประเทศสหภาพพม่าทั้งสิ้นประมาณ 595 ล้านบาท
ซึ่งลดลงจากปี 2554 ซึ่งมียอดขายประมาณ 1,323 ล้านบาท หรือคิดเป็นร้อยละ 55
ซึ่งสาเหตุสำคัญที่ทำให้ยอดขายลดลงเนื่องมาจากการเปลี่ยนแปลงนโยบายจัดซื้อจัดจ้างจากสกุลเงินต่างประเทศ
เป็นสกุลเงินพม่า โดยบริษัทฯ
เล็งเห็นว่าการจัดซื้อจัดจ้างตามนโยบายใหม่ดังกล่าวมีความเสี่ยงทางด้านอัตราแลกเปลี่ยนจากค่าเงินจ๊าดที่ยังคงผันผวนค่อนข้างมาก
และด้วยสาเหตุดังกล่าวทำให้บริษัทฯ
ดำเนินธุรกิจด้วยความรอบคอบโดยจะเน้นเฉพาะโครงการที่ซื้อขายเป็นสกุลเงินต่างประเทศเท่านั้น
อย่างไรก็ตาม บริษัทฯ
ได้วางแผนแก้ไขปัญหาระยะยาวเพื่อรองรับกับนโยบายการจัดซื้อจัดจ้างที่เปลี่ยนแปลงไป
ซึ่งปัจจุบันอยู่ระหว่างศึกษาความเป็นไปได้ในการจัดตั้งบริษัทสาขาที่ประเทศสหภาพพม่า

และเพื่อลดความเสี่ยงการพึ่งพิงรายได้จากการจัดจำหน่ายสินค้าไปประเทศสหภาพพม่า บริษัทฯ
มีนโยบายที่จะขยายตลาดไปยังประเทศเพื่อนบ้าน อาทิ ประเทศสาธารณประชาธิปไตยประชาชนลาว
ประเทศเวียดนาม ประเทศกัมพูชา และ ประเทศมาเลเซีย นอกจากนี้แล้วบริษัทฯ
ยังมีนโยบายขยายธุรกิจไปสู่ธุรกิจผลิตไฟฟ้าจากพลังงานทดแทน และธุรกิจก่อสร้างโรงไฟฟ้า
ทั้งในประเทศสหภาพพม่าและในประเทศไทย ทั้งนี้ บริษัทฯ
ได้รับความไว้วางใจจากหน่วยงานรัฐบาลสหภาพพม่าในการเข้าไปศึกษาความเป็นไปได้ในการพัฒนาโครงการพลังงานลม
จากนโยบายดังกล่าว บริษัทฯ
เชื่อมั่นว่าจะช่วยลดความเสี่ยงจากการพึ่งพิงรายได้จากธุรกิจการจัดจำหน่ายสินค้าได้

อย่างไรก็ตาม เพื่อเป็นการป้องกันความเสี่ยงจากการพึ่งพิงลูกค้ากลุ่มใดกลุ่มหนึ่ง บริษัทฯ
จึงมีนโยบายในการขยายฐานลูกค้าเป็นกลุ่มต่าง ๆ ทั้งกลุ่มลูกค้าภาครัฐ ภาคเอกชน
และภาคการส่งออกไปยังต่างประเทศ
เพื่อเป็นการลดผลกระทบที่อาจได้รับจากการลดคำสั่งซื้อของลูกค้ากลุ่มใดกลุ่มหนึ่ง
โดยสัดส่วนการจำหน่ายสินค้าให้แก่ลูกค้าแต่ละกลุ่มจะแตกต่างกันไปในแต่ละช่วงเวลา ซึ่งบริษัทฯ
จะพิจารณาถึงปัจจัยที่อาจมีผลกระทบต่อการสั่งซื้อสินค้าในแต่ละกลุ่มลูกค้า เช่น
การเบิกจ่ายงบประมาณด้านระบบไฟฟ้า
ภาวะอุตสาหกรรมที่เกี่ยวข้องและสภาพเศรษฐกิจโดยรวมของประเทศไทยรวมถึงประเทศของลูกค้า
เป็นต้น เพื่อกำหนดนโยบายด้านการตลาดให้สอดคล้องกับปัจจัยต่าง ๆ ในแต่ละช่วงเวลาเช่น
ในช่วงที่ภาครัฐมีการเบิกจ่ายงบประมาณล่าช้าส่งผลให้ลูกค้ากลุ่มราชการมีการสั่งซื้อลดลง บริษัทฯ
จะรักษาระดับรายได้โดยการเน้นที่กลุ่มลูกค้าภาคเอกชนและกลุ่มลูกค้าต่างประเทศให้มากขึ้น
หรือในช่วงเวลาที่ภาคเอกชนอยู่ในภาวะลดการลงทุน บริษัทฯ
ก็ยังคงมีฐานลูกค้าภาครัฐที่พยายามเร่งการเบิกจ่ายงบประมาณเพื่อกระตุ้นเศรษฐกิจและกลุ่มลูกค้าต่างประเทศ
ดังนั้น การกระจายฐานลูกค้าไปยังกลุ่มต่าง ๆ
จึงช่วยลดความเสี่ยงจากการพึ่งพิงลูกค้ากลุ่มใดกลุ่มหนึ่งและช่วยให้บริษัทฯ
สามารถรักษาระดับรายได้ไว้ได้ในแต่ละช่วงเวลา

2.2 ความเสี่ยงจากความผันผวนของอัตราแลกเปลี่ยน

ด้วยลักษณะการประกอบธุรกิจกลุ่มบริษัทฯ มีทั้งการจำหน่ายสินค้าไปยังต่างประเทศ
ซึ่งส่วนใหญ่จะรับชำระเป็นเงินสกุลดอลลาร์สหรัฐหรือเงินสกุลยูโร
และการสั่งซื้อสินค้าจากต่างประเทศ
โดยจ่ายชำระเป็นเงินสกุลดอลลาร์สหรัฐหรือเงินสกุลยูโรเช่นกัน จึงทำให้กลุ่มบริษัทฯ
มีโอกาสที่จะได้รับผลกระทบในกรณีที่อัตราแลกเปลี่ยนมีการผันผวน
โดยอาจเกิดผลกำไรหรือขาดทุนจากอัตราแลกเปลี่ยนในกรณีที่อัตราแลกเปลี่ยน ณ
วันที่ทำการบันทึกบัญชีซื้อหรือขายสินค้า และวันที่ทำการรับหรือจ่ายชำระมีความแตกต่างกัน

อย่างไรก็ดี เนื่องจากบริษัทฯ มีทั้งการนำเข้าและส่งออกในสกุลเงินต่างประเทศ ส่งผลให้บริษัทฯ
สามารถลดความเสี่ยงจากความผันผวนของอัตราแลกเปลี่ยนได้ระดับหนึ่ง กล่าวคือ
ในกรณีที่เงินสกุลดอลลาร์หรือ เงินสกุลยูโรมีการแข็งค่าขึ้นเมื่อเทียบกับเงินบาท
จะส่งผลให้กลุ่มบริษัทฯ มีรายได้จากต่างประเทศเมื่อแปลงเป็นเงินสกุลบาทสูงขึ้น
ในขณะเดียวกันก็จะมีต้นทุนในการนำเข้าวัตถุดิบเพิ่มสูงขึ้น ในทางกลับกัน กรณีที่เงินสกุลดอลลาร์
หรือเงินสกุลยูโรมีการอ่อนค่าลงเมื่อเทียบกับเงินบาท จะส่งผลให้กลุ่มบริษัทฯ
มีรายได้จากต่างประเทศเมื่อแปลงเป็นเงินสกุลบาทลดลง
และมีต้นทุนในการจ่ายชำระค่านำเข้าวัตถุดิบลดลงเช่นกัน

ด้วยลักษณะดังกล่าวถือเป็นการป้องกันความเสี่ยงจากความผันผวนของอัตราแลกเปลี่ยนด้วยการวางแผนการสั่งซื้อและส่งมอบ
(Natural Hedge) โดยบริษัทฯ
จะมีการเปิดบัญชีเงินฝากเป็นเงินตราสกุลต่างประเทศเมื่อมีรับชำระค่าสินค้าจากการขายเป็นเงินสกุลต่างประเทศในกรณีที่
กลุ่มบริษัทฯ จะมีการจ่ายชำระค่าวัตถุดิบนำเข้าในระยะใกล้ กลุ่มบริษัทฯ
ได้กำหนดให้ผู้บริหารของบริษัทฯ
ทำการติดตามการเปลี่ยนแปลงอัตราแลกเปลี่ยนและนำไปใช้เป็นข้อมูลในการวางแผนการสั่งซื้อวัตถุดิบ
และส่งมอบสินค้า ที่มีการจ่ายชำระหรือรับชำระเป็นเงินตราสกุลต่างประเทศ
เพื่อช่วยลดความเสี่ยงจากอัตราแลกเปลี่ยนดังกล่าว (Natural Hedge) นอกจากนั้น
ในส่วนของเงินตราสกุลต่างประเทศที่ยังคงเหลือจากการทำ Natural Hedge นั้น บริษัทฯ
มีนโยบายในการลดความเสี่ยงโดยการทำสัญญาซื้อขายเงินตราต่างประเทศล่วงหน้า (Forward
Contract) ในสัดส่วน ประมาณร้อยละ 30 – 50 ของภาระหนี้ต่างประเทศ

ทั้งนี้ในปี 2555 กลุ่มบริษัทฯ มีการจำหน่ายสินค้าเป็นเงินตราสกุลต่างประเทศทั้งสิ้น 595 ล้านบาท
คิดเป็นสัดส่วนร้อยละ 14 ของรายได้จากการขายรวมของกลุ่มบริษัทฯ
ในช่วงเวลาดังกล่าวตามลำดับ และมีการสั่งซื้อวัตถุดิบและสินค้าจากต่างประเทศเป็นมูลค่า
1,172.96 ล้านบาท คิดเป็นสัดส่วนร้อยละ 40.42
ของมูลค่าการซื้อวัตถุดิบและสินค้ารวมของกลุ่มบริษัทฯ ในช่วงเวลาเดียวกัน โดย ณ วันที่ 31
ธันวาคม 2555 กลุ่มบริษัทฯ ทำสัญญาซื้อเงินตราต่างประเทศล่วงหน้าซึ่งมีอายุสัญญาไม่เกิน 1
ปีเป็นจำนวนเท่ากับ 77.11 ล้านบาท

2.3 ความเสี่ยงที่อาจเกิดขึ้นได้สำหรับธุรกิจผลิตและจำหน่ายไฟฟ้า

-   ความเสี่ยงในด้านความสามารถในการผลิตไฟฟ้า

ความสามารถในการผลิตไฟฟ้าของโรงไฟฟ้าพลังงานแสงอาทิตย์ขึ้นอยู่กับสองส่วนหลัก คือ
ประสิทธิภาพของแผงเซลล์แสงอาทิตย์ และปริมาณการสูญเสียที่เกิดขึ้นในระบบการผลิตไฟฟ้า
ทั้งนี้เพื่อป้องกันความเสี่ยงอันอาจจะเกิดขึ้นดังกล่าว กลุ่มบริษัทฯ
จึงได้เลือกใช้เทคโนโลยีแผงเซลล์แสงอาทิตย์จากบริษัทฯ ชั้นนำที่มีชื่อเสียง อันได้แก่ Solar
Frontier K.K. (“SF”), Wuxi Suntech Power Co.,Ltd. (“Suntech”) เป็นต้น
ซึ่งถือได้ว่าเป็นหนึ่งในผู้ผลิต แผงเซลล์แสงอาทิตย์ที่มีประสิทธิภาพและได้รับการยอมรับทั่วโลก

สำหรับการก่อสร้างและติดตั้งอุปกรณ์ระบบไฟฟ้าต่าง ๆ นั้น กลุ่มบริษัทฯ ได้มอบหมายบริษัท
Schneider (Thailand) Limited (“SE”) ซึ่งเป็นหนึ่งในกลุ่ม Schneider
ของประเทศฝรั่งเศส
ที่ได้รับการยอมรับในด้านประสบการณ์และความชำนาญในด้านอุปกรณ์วิศวกรรมไฟฟ้าและการติดตั้งระบบควบคุมไฟฟ้าเป็นอย่างดี
เพื่อป้องกันปัญหาอันจะเกิดต่อระบบการผลิตไฟฟ้าของกลุ่มบริษัทฯ
ซึ่งจะส่งผลกระทบต่อความสามารถในการผลิตไฟฟ้า นอกจากนั้น
เพื่อสร้างความมั่นใจและป้องกันความเสี่ยงอันอาจจะเกิดขึ้นนั้นกลุ่มบริษัทฯ
ได้มีการทำสัญญากับคู่สัญญาที่เกี่ยวข้องทั้งในส่วน ผู้จัดหาแผงเซลล์แสงอาทิตย์ ผู้ก่อสร้างโรงไฟฟ้า
ในการรับประกันถึงประสิทธิภาพและความสามารถในการผลิตไฟฟ้าให้เป็นไปตามที่ตกลงไว้

-   ความเสี่ยงในการจำหน่ายไฟฟ้า

กลุ่มบริษัทฯ
ได้ลงนามในสัญญาซื้อขายไฟฟ้ากับการไฟฟ้าส่วนภูมิภาคเพื่อจำหน่ายไฟฟ้าตามปริมาณที่ระบุไว้ในสัญญาแต่ละฉบับ
โดยสัญญาดังกล่าวเป็นลักษณะ Non-Firm
เนื่องจากการผลิตไฟฟ้าโดยพลังงานแสงอาทิตย์นั้นไม่สามารถควบคุมปริมาณไฟฟ้าที่ผลิตได้ในแต่ละช่วงเวลา
ทั้งนี้ ตามสัญญาระบุว่า
การไฟฟ้าส่วนภูมิภาคจะรับซื้อไฟฟ้าทั้งหมดที่ทำการผลิตได้ตามปริมาณที่ระบุไว้ในแต่ละโครงการ
โดยสัญญาดังกล่าวมีอายุ 5 ปี นับจากวันที่ลงนามในสัญญา และจะต่อเนื่องอัตโนมัติครั้งละ 5 ปี
การไฟฟ้าส่วนภูมิภาคไม่มีสิทธิในการบอกเลิกสัญญา หากบริษัทฯ ปฏิบัติตามเงื่อนไขที่ระบุไว้ในสัญญา
ดังนั้น ตามขอบเขตของสัญญาดังกล่าว และจากการที่คู่สัญญาเป็นหน่วยงานภาครัฐ
ทำให้ถือได้ว่ากลุ่มบริษัทฯ
ไม่มีความเสี่ยงในกรณีที่ผลิตไฟฟ้าและไม่สามารถจำหน่ายไฟฟ้าหรือไม่สามารถเรียกเก็บชำระเงินได้

-   ความเสี่ยงจากการไม่สามารถก่อสร้างโรงไฟฟ้าโครงการอื่น ๆ ได้ในอนาคต

กลุ่มบริษัทฯ ได้ลงนามในสัญญาซื้อขายไฟฟ้ากับการไฟฟ้าส่วนภูมิภาคโดยมีขนาดกำลังการผลิต 30.9
เมกกะวัตต์ ซึ่งโรงไฟฟ้าในโครงการแรก เฟสที่ 1 ขนาด 3 เมกกะวัตต์ เฟสที่ 2 ขนาด 4.4
เมกกะวัตต์ ตั้งอยู่ ณ อำเภอชนแดน จังหวัดเพชรบูรณ์
ได้สร้างเสร็จสมบูรณ์และเริ่มรับรู้รายได้ตั้งแต่ต้นเดือนมกราคม 2554 และเดือนตุลาคม 2554
ตามลำดับ สำหรับสัญญาซื้อขายไฟฟ้าส่วนที่เหลือ 4 โครงการ รวมกำลังการผลิต 23.5 เมกกะวัตต์
จะก่อสร้างแล้วเสร็จและเริ่มจำหน่ายไฟฟ้าได้ภายในช่วงไตรมาสที่ 1 ปี 2556

ทั้งนี้ ด้วยสัญญาดังกล่าวเป็นสัญญาในลักษณะ Non-Firm
ซึ่งมิได้มีข้อกำหนดในเรื่องปริมาณไฟฟ้าที่กลุ่มบริษัทฯ ต้องนำส่งเข้าสู่ระบบแต่อย่างใด
กรณีที่กลุ่มบริษัทฯ ไม่สามารถก่อสร้างโรงไฟฟ้าโครงการอื่น ๆ ได้แล้วเสร็จตามกำหนด บริษัทฯ
สามารถขออนุญาตขยายวันเริ่มจำหน่ายไฟฟ้าเชิงพาณิชย์ได้ตามข้อกำหนดของการไฟฟ้าส่วนภูมิภาค
ซึ่งจะลดความเสี่ยงในการต้องชดเชยค่าเสียหายให้แก่การไฟฟ้าส่วนภูมิภาค อย่างไรก็ตาม บริษัทฯ
ตั้งเป้าหมายไว้ว่าโรงไฟฟ้าที่เหลือจะก่อสร้างให้แล้วเสร็จภายในช่วงไตรมาสที่ 1 ปี 2556

-   ความเสี่ยงจากการเกิดอุทกภัยหรือภัยธรรมชาติ

ในช่วงปลายปี 2554 หลายจังหวัดในประเทศไทย
รวมไปถึงหลายพื้นที่ในเขตจังหวัดกรุงเทพมหานคร จังหวัดนนทบุรี จังหวัดปทุมธานี
ได้ประสบปัญหาอุทกภัย ซึ่งบริเวณสถานที่ตั้งโรงงานของกลุ่มบริษัทฯ
ก็ได้รับผลกระทบจากปัญหาอุทกภัยดังกล่าวเช่นกัน
ถึงแม้จะมีการวางแผนเตรียมการป้องกันน้ำท่วมไว้เป็นอย่างดี
เครื่องจักรที่ใช้ในการผลิตไม่ได้รับความเสียหาย แต่ก็จำเป็นต้องหยุดการปฎิบัติงานชั่วคราว
เนื่องจากพนักงานไม่สามารถเดินทางไปปฏิบัติงานได้ ส่งผลทำให้บริษัทฯ
ไม่สามารถจัดส่งสินค้าบางรายการได้ตามแผนงานที่กำหนดไว้
และยังสูญเสียรายได้ที่คาดว่าจะได้รับจากการจำหน่ายสินค้าบางรายการที่ผลิตจากโรงงานในช่วงเวลาดังกล่าว

อย่างไรก็ดี หลังจากเกิดภาวะอุทกภัยในปี 2554 บริษัทฯ
ได้จัดทำแผนดำเนินการพัฒนาระบบป้องกันอุทกภัยในระยะยาว
เพื่อเป็นการลดความเสี่ยงในการสูญเสียรายได้จากปัญหาภัยธรรมชาติซึ่งอาจจะเกิดขึ้นอีกในอนาคต
โดยได้ยกระดับชั้นวางสำหรับจัดเก็บอุปกรณ์ วัตถุดิบและสินค้าที่ใช้ในการผลิตให้สูงขึ้นจากเดิม
และได้มีการจัดเตรียมสถานที่อาคารคลังสินค้าเพื่อรองรับการจัดเก็บสินค้าสำเร็จรูป
รวมทั้งได้มีการปรับปรุงระบบไฟฟ้าภายในโรงงาน ระบบระบายน้ำ ปรับปรุงห้องทดสอบอุปกรณ์
และสถานที่โดยรอบโรงงานให้เหมาะสมกับสภาพแวดล้อมหากเกิดสถานการณ์อุทกภัยในอนาคต

2.4 ความเสี่ยงเนื่องจากปัจจัยทางเศรษฐกิจและการเมือง

สภาวะเศรษฐกิจของประเทศไทยในปี 2555 มีการเจริญเติบโตของผลิตภัณฑ์มวลรวมภายในประเทศ
(GDP) อยู่ในเกณฑ์ที่สูง แต่อย่างไรก็ตามในภาคการผลิตนั้นยังคงมีความไม่แน่นอน
และการลงทุนขนาดใหญ่ยังคงชะลอตัว อีกทั้งปัญหาทางการเมืองที่ยังคงมีความวุ่นวาย
ซึ่งมีผลกระทบต่อการตัดสินใจลงทุน

ทั้งนี้ กลุ่มธุรกิจพลังงานทางเลือก เช่น โรงไฟฟ้าพลังงานแสงอาทิตย์ (Solar Farm)
โรงไฟฟ้าพลังงานลม (Wind Power) ยังคงมีการขยายตัวอย่างต่อเนื่อง
โดยภาครัฐจะต้องมีความชัดเจนในการสนับสนุนผู้ลงทุน ซึ่งจะทำให้บริษัทฯ
มีรายได้เพิ่มขึ้นเนื่องจากโครงการดังกล่าวข้างต้น ปัจจุบันบริษัทฯ
ได้เตรียมพร้อมเพื่อรองรับโครงการดังกล่าวไว้แล้ว ไม่ว่าจะเป็นผู้ให้การสนับสนุนด้านการเงิน
บุคลากร เทคโนโลยีของอุปกรณ์ที่จะใช้ก่อสร้างโรงไฟฟ้าที่เหมาะสม

ในด้านเสถียรภาพทางการเมือง และความขัดแย้งในภาคประชาชน จะยังคงเป็นปัจจัยที่กดดัน
และเป็นอุปสรรคต่อการขยายตัวทางเศรษฐกิจ ทั้งในด้านการลงทุน
และการขยายตัวในภาคอุตสาหกรรม